Diari Oficial de la Generalitat Valenciana


Sumari del DOGV 3136, del 04-12-1997 (1997/12186)

DECRET 286/1997, de 25 de novembre, del Govern Valencià, pel qual s'aproven les Normes d'Habitabilitat, Disseny i Qualitat d'Habitatges en l'Àmbit de la Comunitat Valenciana.
------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/11/25/286/dof/vci/html**

### Dades del document

Número de DOGV
:   3136

Data del DOGV
:   04-12-1997

Secció del DOGV
:   DISPOSICIONS GENERALS

Número del document
:   1997/12649


Data del document
:   25-11-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 286/1997, de 25 de novembre, del Govern Valencià, pel qual s'aproven les Normes d'Habitabilitat, Disseny i Qualitat d'Habitatges en l'Àmbit de la Comunitat Valenciana. [97/C12231]
  
El Decret 85/1989, de 12 de juny, del Govern Valencià, pel qual s'aprovaren les Normes d'Habitabilitat i Disseny d'Habitatges en l'Àmbit de la Comunitat Valenciana, va establir quatre supòsits d'aplicació per als edificis d'habitatges, és a saber: l'habitatge existent, l'habitatge de nova planta, l'habitatge de protecció oficial i de nova planta, i la rehabilitació d'habitatges existents. Aquests diferents supòsits venien regulats de manera separada, per la necessitat de complir distintes condicions d'índole tècnica, segons fóra el cas.
  
Posteriors disposicions de l'administració general de l'estat, sobre mesura de finançament d'actuacions protegibles en matèria d'habitatge i sòl, van establir la possibilitat d'habitatges amb formes tipològiques diferents o constituint experiències pilot, amb vista a raons socials, a la racionalització de la construcció o unes altres raons. Així mateix, en disposicions del Govern Valencià sobre actuacions protegibles en matèria d'habitatge, s'ha establit la possibilitat d'habitatges amb diverses formes d'explotació, justificades per raons socials, que constituïsquen experiències pilot o que superen el mínim del perfil de qualitat.
  
L'aparició, d'altra banda, de la directiva sobre els productes de construcció (89/106/CEE) i la posterior publicació dels seus documents interpretatius (DI), que donen forma als requisits essencials, afavoreixen el desenvolupament de disposicions com les vigents normes d'habitabilitat i disseny que, per estar ja redactades amb criteris en termes d'exigència, possibiliten genèricament aquestes noves tipologies d'edificis.
  
És necessari, conseqüentment, ampliar els casos inicialment previstos i regular l'aplicació dels requisits en termes d'exigència, per a garantir la seguretat jurídica dels usuaris tant de la normativa com dels edificis. Per tot l'anterior, la Generalitat Valenciana amplia l'aplicació de la normativa a nous supòsits, arbitra un procediment que facilite l'autorització dels esmentats edificis experimentals i estableix els nivells de qualitat que el desenvolupament dels requisits permet.
  
Segons això, a proposta del conseller d'Obres Públiques, Urbanisme i Transports i després de la deliberació del Govern Valencià en la reunió del dia 25 de novembre de 1997,
  
DECRETE
  
Article 1. Objecte i àmbit
  
És objecte del present decret la regulació de les condicions de l'edificació d'habitatges, en els seus aspectes de mínims d'habitabilitat, així com de disseny i de qualitat d'edificació.
  
Són matèria de la present regulació tot tipus d'edificis destinats a habitatge, ja siguen habitatges existents, habitatges de nova planta, habitatges protegits, rehabilitació d'edificis d'habitatge o experiències pilot en habitatge. Les condicions reguladores dels distints tipus d'habitatges s'establiran en el desenvolupament de la present disposició.
  
S'exclouen, com a matèria d'aquesta regulació, els habitatges existents que responguen a una tipologia local, en els quals la tradició ha validat el seu ús, que pel seu caràcter de patrimoni cultural siga necessari conservar i que, per les seues mateixes característiques, queden fora d'una norma de caràcter general. Aquesta exclusió necessitarà ser determinada pel director general d'Arquitectura i Habitatge, d'ofici o a proposta de l'ajuntament on radiquen els habitatges en qüestió.
  
L'àmbit d'aplicació de la present disposició és la Comunitat Valenciana.
  
Article 2. Habitatges existents
  
Es consideren habitatges existents, als efectes d'aquesta normativa, els ja construïts, els que estaven en execució i els aprovats o que van disposar de sol·licitud de llicència municipal d'obres amb anterioritat al 23 de setembre de 1989, data en què va entrar en vigor el Decret 85/1989, de 12 de juny, del Govern Valencià.
  
Tots els habitatges existents hauran d'ajustar-se, per a la concessió de la cèdula d'habitabilitat, a les condicions d'habitabilitat que es determinen en el capítol corresponent de l'ordre de desenvolupament de la present disposició.
  
Article 3. Habitatges de nova planta
  
Es consideren habitatges de nova planta, a l'efecte d'aquesta normativa, els autoritzats, aprovats o que disposen de sol·licitud de llicència municipal d'obres amb posterioritat al 23 de setembre de 1989.
  
Tots els habitatges de nova planta, independentment del seu règim, protegits o no, hauran de complir les condicions de disseny que es determinen en el capítol corresponent de l'ordre de desenvolupament de la present disposició.
  
Les successives ocupacions d'aquests habitatges hauran d'autoritzar-se de conformitat amb les mateixes normes tècniques que li van ser d'aplicació per a les autoritzacions o llicències inicials, excepte en els casos de rehabilitació, que es tindrà en compte allò que s'ha disposat en l'article següent.
  
Article 4. Rehabilitació d'habitatges
  
En actuacions sobre edificis o habitatges existents, les parts o elements d'obra que siguen objecte de reforma o rehabilitació s'ajustaran a les condicions mínimes per a habitatges de nova planta que estiguen vigents en autoritzar-se la rehabilitació. En qualsevol cas, totes les parts o els elements, siguen o no objecte de rehabilitació, s'ajustaran a les condicions per a habitatge existent, segons l'article 2 de la present disposició.
  
Les anteriors condicions no seran d'aplicació en casos d'impossibilitat manifesta, sempre que no existisquen situacions d'inhabitabilitat evident, i degudament justificades.
  
Article 5. Experiències pilot i noves formes tipològiques en habitatge
  
En els edificis en què es realitzen experiències pilot mitjançant materialització de models tipològics, de sistemes d'estalvi energètic, de cost reduït, de millora de prestacions o uns altres, pot donar-se el cas de no ajustar-se a les condicions tècniques esmentades en els anteriors articles, atés el caràcter descriptiu de les mateixes.
  
En aquests casos podran autoritzar-se solucions distintes, sempre que siguen conformes als requisits o criteris en termes d'exigència que es determinen en l'annex corresponent de l'ordre de desenvolupament de la present disposició.
  
L'autorització serà anterior a l'obtenció de qualificació en habitatges protegits, i la seua sol·licitud haurà de justificar el compliment dels anteriorment esmentats requisits o criteris. L'autorització serà competència del director general d'Arquitectura i Habitatge.
  
L'acceptació pels adquirents dels habitatges, de les solucions adoptades en la corresponent experiència pilot, es farà constar en el document, o els documents, en què es formalitze el contracte de compravenda.
  
Article 6. La qualitat en habitatge
  
La vigent normativa general d'edificació, orientada a mínims de caràcter obligatori, indica quin és el nivell inferior de qualitat per davall del qual un edifici no és apte per al seu ús. Per a fomentar l'edificació amb nivells de qualitat superiors s'establiran, en les ordres de desenvolupament de la present disposició, nivells de qualitat objectius de caràcter voluntari.
  
Aquests nivells serviran de referència als agents de l'edificació, especialment als promotors i als usuaris, per a distingir la qualitat dels edificis d'habitatge. La seua implantació serà afavorida per l'administració, mitjançant distintius, ajudes o uns altres mecanismes per a incentivar la qualitat.
  
Article 7. Aplicació i responsabilitats
  
Són responsables de l'aplicació de les Normes d'Habitabilitat, Disseny i Qualitat d'Habitatges en l'Àmbit de la Comunitat Valenciana, dins de les seues respectives atribucions i competències, els professionals redactors de projectes d'edificació; les entitats o les corporacions que intervinguen preceptivament en el visat, supervisió o informe dels dits projectes, en la concessió de llicències d'obra, cèdules d'habitabilitat o permís d'ocupació; i els professionals i tècnics que les dirigisquen.
  
DISPOSICIONS TRANSITÒRIES
  
Primera
  
Mentre no s'aprove el desenvolupament reglamentari, romandrà vigent l'Ordre de 22 d'abril de 1991, designada abreujadament HD/91. La correspondència de l'articulat de la present disposició amb els capítols de l'ordre esmentada és la següent:
  
- Article 2. Habitatges existents
  
 Capítol "L'habitatge existent".
  
- Article 3. Habitatges de nova planta
  
 Capítol "L'habitatge de nova planta".
  
- Article 6. Experiències pilot i noves formes tipològiques en habitatge
  
 Annex III, "Criteris en termes d'exigència".
  
Segona
  
Fins que s'aprove el desenvolupament de la present disposició, els habitatges de nova planta acollits al règim d'habitatges de protecció oficial hauran d'ajustar-se, a més, a les condicions de disseny que es determinen en el capítol III de l'Ordre de 22 d'abril de 1991. S'entén que aquestes normes de disseny per a habitatges de protecció oficial són a les que es refereix l'article 5 del Reial Decret 3.148/1978, de 10 de novembre.
  
DISPOSICIONS DEROGATÒRIES
  
Primera
  
Queda derogat el Decret 85/1989, de 12 de juny, del Govern Valencià, pel qual s'aprovaren les Normes d'Habitabilitat i Disseny d'Habitatges en l'Àmbit de la Comunitat Valenciana.
  
Segona
  
No són d'aplicació, en l'àmbit de la Comunitat Valenciana, les següents disposicions:
  
- Ordre de 29 de febrer de 1944 sobre condicions higièniques mínimes dels habitatges.
  
- Ordre Ministerial de 20 de maig de 1969, per la qual s'aprova l'adaptació de les ordenances tècniques i normes constructives, aprovades per les ordres de 12 de juliol de 1955 i 22 de febrer de 1968, al text refós i revisat de la legislació d'habitatges de protecció oficial i el seu reglament (Ordenances Provisionals d'Habitatges de Protecció Oficial).
  
- Ordre de 4 de maig de 1970, per la qual es modifiquen les Ordenances Provisionals d'Habitatges de Protecció Oficial, aprovades per l'Ordre de 20 de maig de 1969.
  
- Ordre de 16 de maig de 1974, per la qual s'aprova l'ordenança trenta-quatrena, "Garatges", de les Ordenances Provisionals d'Habitatges de Protecció Oficial.
  
- Ordre de 21 de febrer de 1981, per la qual es modifiquen les ordenances tècniques i normes constructives novenes, onzena, tretzena, dissetena i trenta-quatrena, aprovades per Ordre de 20 de maig de 1969.
  
DISPOSICIONS FINALS
  
Primera
  
Es faculta el conseller d'Obres Públiques, Urbanisme i Transports per a dictar les disposicions de desplegament del present decret.
  
Segona
  
Aquest decret entrarà en vigor l'endemà de la data de la publicació en el Diari Oficial de la Generalitat Valenciana.
  
 València, 25 de novembre de 1997
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Obres Públiques, Urbanisme i Transports,


Còpia Permalink ELI